Správa zo zahraničnej pracovnej cesty č. 87/2014

1.  Účastník ZPC:
Mgr. Július KRAVJAR, CVTI SR, Lamačská cesta 8/A, 811 04 Bratislava, odborný pracovník; angličtina, nemčina, ruština, poľština

2.  Zahraničná pracovná cesta:
Miesto:  Newcastle Gateshead,Veľká Británia 
Termín a trvanie: 16. – 18. júna 2014
Organizátor: iParadigms Europe, 6-8 Charlotte Square, Newcastle upon Tyne NE1 4XF  
Účel cesty : účasť na 6th International Integrity & Plagiarism Conference

ÚČASTNÍCI, KTORÝM SA ÚČASŤ REFUNDUJE z NITT SK:
- Mgr. Július KRAVJAR - odborný pracovník 

3.  Rámcový program pobytu:
15. 6. 2014 
Odchod z Bratislavy do Viedne v skorých ranných hodinách, odlet z Viedne do Newcastle,  ubytovanie.

16.-18.6.2016  konferencia
Na konferencii odznelo vyše 40 príspevkov od zástupcov zo 14 krajín sveta. 
Program: http://www.plagiarismconference.co.uk/programme
19. 7. 2012 
Odchod z Newcastlu v doobedňajších hodinách.

4.  Stručný program:
6th International Integrity and Plagairism Conference bola sponzorovaná Turnitinom (najväčší dodávateľ SW pre detekciu plagiátorstva vo svete) a ICAI (International Center for Academic Integrity). Táto konferencia sa poriada každý druhý rok.

Program konferencie bol bohatý, bežal v piatich paralelných sekciách. Hlavné oblasti záujmu boli:
- antiplagiátorské politiky 
- detekciu plagiátorstva

Antiplagiátorské politiky
Krajiny, ktoré sú na začiatku boja s plagiátorstvom sa stretávajú najmä s týmito problémami (Libanon, Vietnam, Nigéria, Brazília, ...): neschopnosť správne interpretovať výsledky kontroly originality (akceptovanie výsledkov kontroly originality bez ich ďalšej analýzy), plagiátorstvo nepovažujú za neprípustné, pokiaľ nemajú čo stratiť (nemajú ešte titul, postavenie, ...), nechuť k vyvodzovaniu dôsledkov za odhalenie plagiátorstva, na školách chýbajú smernice týkajúce sa dobrých akademických praktík,  v krajine nie je prijatá žiadna smernica na boj s plagiátorstvom.

Z niektorých príspevkov nových používateľov antiplagiátorského systému (Turnitin) bolo zrejmé, že považovali priamo percento zhody za ukazovateľa plagiátorstva. Niektoré školy dokonca definujú sankcie podľa úrovne percenta zhody. Skúsení užívatelia to percento zhody chápu ako pomôcku, ktorá slúži k analýze možného plagiátorstva v predloženej práci.

Bola podčiarknutá dôležitosť akademickej integrity (čestnosť, dôvera, spravodlivosť, rešpekt, zodpovednosť, odvaha, ...) a integrity vôbec, nielen v akademickom, ale aj v bežnom živote. Zaujímavá bola prezentácia projektu z Austrálie týkajúca sa akademickej integrity - Štandardy akademickej integrity - http://www.aisp.apfei.edu.au/projecthistory/team. Veľký význam je pripisovaný vytvoreniu prostredia kultúry akademickej integrity (AI). Toto prostredie je charakterizované:
-	jednoduchým prístupom ku komplexným  informáciám o AI (web)
-	celoškolskou komisiou poverenou prípravou/aktualizáciou politiky AI, materiálov o AI (význam, smernice, princípy, hodnoty, prax)
-	celoškolskou komisiou majúcou na starosti zodpovednosť v oblasti AI v rámci inštitúcie (personál, študenti), rieši prípady porušovania AI
-	detailné materiály týkajúce sa AI
o	 na identifikáciu neprijateľných akademických praktík
o	dobre štruktúrované, ľahko pochopiteľné na používanie a dodržiavanie AI
o	 poradenstva a primeraných sankcií
o	 centralizovaný systém na zaznamenávanie a sledovanie prípadov neprijateľnej akademickej praxe.

Konštatovalo sa, že prednášky o plagiátorstve sú z pohľadu študentov efektívnejšie ako písané textové materiály.

Detekcia plagiátorstva
Turnitin je firmou, ktorá poskytuje služby vyhľadávania zhôd v textoch prác vysokoškolákov, služby poskytuje v 126 krajinách sveta, v 10 000 inštitúciách. V porovnávacom korpuse majú cca 40 miliárd web stránok, 300 miliónov študentských prác, 130 miliónov akademických publikácií. Do úvahy je však potrebné brať fakt, 
-	že do počtu inštitúcií sú započítavané aj inštitúcie, ktoré majú aspoň jedného používateľa ich systému,
-	že v počte 300 miliónov prác nie sú len práce záverečné a kvalifikačné, ale aj rôzne iné – seminárne, ročníkové, ….,
-	že študenti majú možnosť vložiť prácu viackrát a teda môžu znižovať percento zhody: táto politika je nezdravá vzhľadom na to, že podporuje rozvoj podnikania v oblasti písania prác na objednávku.

Používatelia Turnitinu majú možnosť nastaviť si filtre a vylúčiť z porovnávania citácie, bibliografiu, zhody s počtom slov menším  ako N. Ich systém identifikuje "kradnutý" obsah preložený z angličtiny do iných jazykov, prijíma rôzne typy súborov - aj ppt, html, prog. jazyky, xls, ... Turnitin vyznačuje zhody priamo v texte práce.​ Slabší je vo vyhľadávaní parafrázovaného textu.

Podľa prieskumu najviac sa vo Veľkej Británii kopíruje z Wikipédie, SlideShare, Answers.com, Scribd, AllBusiness, Course Hero, TheFreeLibrary.com, etds.ncl.edu.tw, NCBI, Ivythesis.

Od októbra bude v Poľsku centrálny register xx prác a povinná kontrola originality vysokoškolských prác. Spočiatku to budilo dojem, že sa dostanú na našu úroveň, ale po oboznámení sa s detailami môžem konštatovať, že naše ponímanie boja s plagiátorstvom ostane naďalej unikátnym. Novelizácia vysokoškolského zákona v Poľsku stanovuje povinnosť kontroly originality diplomových prác pri použití programov na detekciu plagiátorstva (nie je stanovené, že to bude len jeden program) v spolupráci s centrálnym registrom prác. Rezultátom budú nekonzistentné údaje týkajúce sa percenta zhody s inými prácami.  Okrem iného do roku 2016 musia byť do centrálneho registra dodané všetky práce obhájené od 1.10.2005. 

Ministerstvo školstva podporuje tri antiplagiátorské systémy, 170 škôl využíva komerčné služby plagiat.pl (40% VŠ, ale nie úplne pokrytých) a k tejto štvorici pribudne ešte systém pochádzajúci z vysokoškolského prostredia.

V Poľsku platí že ten, kto si neoprávnene prisvojí autorstvo cudzieho diela alebo jeho časti,  podlieha pokute, trestu obmedzenie slobody alebo trestu odňatia slobody až na 3 roky.

Vo Veľkej Británii (VB) v roku 2002 dostali VŠ možnosť používať Turnitin bez poplatkov na obdobie troch rokov. Dnes čiastočne používa Turnitin 98% vysokých škôl vo VB.

Slovenský prístup – povinné pokrytie všetkých slovenských VŠ jedným  antiplagiátorským systémom ostáva naďalej svetovo jedinečným.

5.   Odporúčané závery a význam účasti
•	Účasť na konferencii prispela k poznaniu súčasných trendov oblasti detekcie plagiátorstva, v oblasti informovanosti študentov a pedagógov o akademickej integrite a plagiátorstve a o ich uplatňovaní vo VŠ praxi. 
•	Podľa minuloročného prieskumu ohľadne povedomia o plagiátorstve slovenskí študenti sa umiestnili na prvom mieste v Európe. Problém plagiátorstva je však potrebné vnímať v súvislosti s akademickou integritou, s dobrými akademickými praktikami. Aj v tejto oblasti by sme mali dostať študentov na vyššiu úroveň. Odporúčam pripraviť projekt, ktorého výstupom by boli štandardy akademickej integrity vychádzajúce z medzinárodných štandardov akademickej integrity, ktoré by potom vysoké školy implementovali do svojich vnútorných predpisov. To by bol vyšší stupeň boja s plagiátorstvom a neadekvátnymi akademickými praktikami (proaktívny prístup) na Slovensku. 

6.   Prehľad prinesenej dokumentácie a miesto jej uloženia
Papierový zborník organizátori konferencie nevydali, konferenčné príspevky budú dostupné na stránke http://www.plagiarismadvice.org/research-papers.  
 
7. Osobitne vyhodnotený očakávaný prínos ZPC
Účasť na 6th International Integrity and Plagiarism Conference umožnila hlbšie poznať systém Turnitin, spôsoby jeho použitia, jeho klady a zápory a prispela k poznaniu súčasných trendov oblasti detekcie plagiátorstva. Zároveň som sa oboznámil s prístupmi rôznych krajín s bojom proti plagiátorstvu, s rozličnými postupmi pri výchove študentov s cieľom aby sa vyhýbali plagiátorstvu a aby dodržiavali štandardy akademickej integrity. Vysoké školy v zahraničí venujú veľkú pozornosť akademickej integrite, dostupnosti informácií o nej, politikám jej uplatňovania.

8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na web stránke MŠVVaŠ SR a na intranete CVTI SR. 

Súhlasím so zverejnením správy na internete: áno

Dátum: 27. 6. 2014
Správu vypracoval:	Mgr. Július Kravjar				....................................
   
Dátum: 27. 6. 2014
Správu schválil:	prof. RNDr. Ján Turňa, CSc.			.....................................